《题江山独步图为地理白彦奇赋》
明代·唐文凤

乾坤如此好溪山，独步高人自往还。龙驻尽时苍石露，牛眠深处白云閒。

邱原游览情何极，风月吟哦兴不悭。他日汝川川上路，青鞋布袜访松关。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。